31996R1251
L 161/136
JURNALUL OFÍCIAL AL UNIUNII EUROPENE
REGULAMENTUL (CE) NR. 1251/96 AL COMISIEI
din 28 iunie 1996
privind deschiderea și modul de gestionare ale contingentelor tarifare în sectorul cărnii de pasăre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1095/96 al Consiliului din 18 iunie 1996 privind punerea în aplicare a concesiunilor prevăzute în lista CXL stabilită în urma încheierii negocierilor prevăzute la articolul XXIV:6 din GATT (1),
având în vedere Regulamentul (CEE) nr. 2777/75 al Consiliului din 29 octombrie 1975 privind organizarea comună a pieței în sectorul cărnii de pasăre (2), astfel cum a fost modificat ultima dată prin Regulamentul (CE) nr. 2916/95 al Comisiei (3), în special articolul 15,
întrucât, în cadrul Organizației Mondiale a Comerțului, Comunitatea s-a angajat să deschidă contingente tarifare pentru anumite produse în sectorul cărnii de pasăre; întrucât, prin urmare, este necesar să se stabilească normele de aplicare pentru aceste contingente pentru perioada de la 1 iulie 1996 la 30 iunie 1997;
întrucât anumite contingente nu au fost deschise în perioada de la 1 ianuarie la 30 iunie 1996; întrucât, prin urmare, este necesar ca acestea să fie adăugate cantităților prevăzute de prezentul regulament;
întrucât este necesar să se asigure gestionarea regimului prin intermediul licențelor de import; întrucât, în acest sens, este necesar să se definească, în special, modalitățile de prezentare a cererilor și elementele care urmează să figureze în cereri și licențe , prin derogare de la articolul 8 din Regulamentul (CEE) nr. 3719/88 al Comisiei din 16 noiembrie 1988 de stabilire a normelor de aplicare a regimului licențelor de import, de export și a certificatelor de stabilire în avans pentru produsele agricole (4), astfel cum a fost modificat ultima dată prin Regulamentul (CE) nr. 2137/95 (5); întrucât este necesar, în plus, să se emită licențele după un termen de reflecție și aplicând, eventual, un procent de acceptare unic; întrucât, în interesul operatorilor, este necesar să se prevadă că cererea de licență poate fi retrasă după stabilirea coeficientului de acceptare;
întrucât, pentru a asigura regularitatea importurilor, este necesar să se stabilească pentru un an cantitățile prevăzute la anexa I la prezentul regulament;
întrucât, pentru a asigura o gestionare eficientă a regimului, este necesar să se stabilească la 20 de ECU pe 100 de kilograme (greutatea produsului) valoarea garanției privind licențele le de import în cadrul regimului menționat anterior; întrucât riscul de speculă inerent regimului în sectorul cărnii de pasăre determină condiționarea accesului agenților economici la regimul menționat anterior de respectarea unor condiții precise;
întrucât este oportun să se atragă atenția agenților asupra faptului că licențele pot fi utilizate numai pentru produsele care sunt conforme cu toate dispozițiile veterinare în vigoare în Comunitate;
întrucât măsurile prevăzute de prezentul regulament sunt conforme cu avizul Comitetului pentru gestionarea ouălor și a cărnii de pasăre,
ADOPTĂ PREZENTUL REGULAMENT:
Articolul 1
Pentru perioada de la 1 iulie 1996 la 30 iunie 1997, contingentele tarifare de import menționate în anexa I sunt deschise pentru grupele de produse și în condițiile prevăzute.
Articolul 2
Contingentele prevăzute la articolul 1 se repartizează după cum urmează:
-
25 % în perioada de la 1 iulie la 30 septembrie;
-
25 % în perioada de la 1 octombrie la 31 decembrie;
-
25 % în perioada de la 1 ianuarie la 31 martie;
-
25 % în perioada de la 1 aprilie la 30 iunie.
Cu toate acestea, pentru contingentul din grupa P 3 se adaugă o cantitate de 60 de tone cantității prevăzute pentru perioada de la 1 iulie la 30 septembrie.
Articolul 3
Orice import în Comunitate în cadrul contingentelor prevăzute la articolul 1 este condiționat de prezentarea unei licențe de import.
Articolul 4
Licențele de import prevăzute la articolul 3 sunt reglementate de următoarele dispoziții:
(a)
solicitantul unei licențe de import trebuie să fie o persoană fizică sau juridică ce poate dovedi autorităților competente ale statelor membre, în momentul prezentării cererii, că au importat cel puțin 50 de tone de produse care intră sub incidența Regulamentului (CEE) nr. 2777/75 în timpul fiecăruia dintre cei doi ani calendaristici care preced anul de depunere a cererilor de licențe ; cu toate acestea, unitatea de vânzare cu amănuntul sau restaurantul care vinde aceste produse consumatorului final nu beneficiază de regimul menționat anterior;
(b)
cererea de licență nu poate include decât unul dintre numerele de grupă definite în anexa I la prezentul regulament; aceasta se poate referi la mai multe produse aferente unor coduri NC diferite și originare dintr-o singură țară. În cest caz, toate codurile NC și descrierea acestora trebuie înscrise, respectiv, în căsuțele 16 și 15.
Cererea de licență trebuie să se refere la minimum o tonă și la maximum 10 % din cantitatea disponibilă pentru grupa în cauză și în perioada definită la articolul 2;
(c)
cererea de licență și licența includ, în căsuța 8, menționarea țării de origine; licența obligă la importul din țara menționată;
(d)
cererea de licență și licența includ, în căsuța 20, una dintre următoarele mențiuni:
-
Reglamento (CE) no 1251/96
-
Forordning (EF) nr. 1251/96
-
Verordnung (EG) Nr. 1251/96
-
Κανονισμός (ΕΚ) αριθ. 1251/96
-
Regulation (EC) No 1251/96
-
Règlement (CE) no 1251/96
-
Regolamento (CE) n. 1251/96
-
Verordening (EG) nr. 1251/96
-
Regulamento (CE) no 1251/96
-
Asetus (EY) N:o 1251/96
-
Förordning (EG) nr 1251/96;
(e)
licența include, în căsuța 24, una dintre următoarele mențiuni:
Reducerea dreptului din Tariful Vamal Comun (TVC) după cum prevede:
-
Reglamento (CE) no 1251/96
-
Forordning (EF) nr. 1251/96
-
Verordnung (EG) Nr. 1251/96
-
Κανονισμός (ΕΚ) αριθ. 1251/96
-
Regulation (EC) No 1251/96
-
Règlement (CE) no 1251/96
-
Regolamento (CE) n. 1251/96
-
Verordening (EG) nr. 1251/96
-
Regulamento (CE) no 1251/96
-
Asetus (EY) N:o 1251/96
-
Förordning (EG) nr 1251/96.
Articolul 5
(1) Cererea de licență nu poate fi depusă decât în primele zece zile ale fiecărei perioade definite în articolul 2.
(2) Cererea de licență este admisibilă numai dacă solicitantul declară în scris că nu a depus și se angajează să nu depună, pentru perioada în curs, alte cereri privind produsele din aceeași grupă în statul membru de depunere a cererii sau într-un alt stat membru.
În cazul în care un solicitant depune mai mult de o cerere pentru produse din aceeași grupă, nici una dintre cererile sale nu este admisibilă. Cu toate acestea, fiecare solicitant poate prezenta mai multe cereri de licențe de import pentru produse care au un singur număr de grupă, dacă aceste produse sunt originare din țări diferite.
Cererile care se referă fiecare în parte la o singură țară de origine trebuie prezentate în același timp autorității competente a unui stat membru. Acestea sunt considerate, în ceea ce privește cantitatea maximă prevăzută la articolul 4 litera (b) și pentru aplicarea normei din paragraful precedent, ca o singură cerere.
(3) Cererile de licențe de import pentru toate produsele prevăzute la articolul 1 sunt însoțite de constituirea unei garanții de 20 de ECU per 100 de kilograme.
(4) Comisiei îi sunt comunicate de către statele membre, în a cincea zi lucrătoare de la sfârșitul perioadei de prezentare a cererilor, cererile depuse pentru fiecare dintre produsele din grupa în cauză. Această comunicare cuprinde lista solicitanților și un extras al cantităților solicitate pentru grupa respectivă.
Toate comunicările, inclusiv comunicările „zero”, se efectuează prin mesaj telex sau prin fax, în ziua lucrătoare stipulată, în conformitate cu modelul reprodus în anexa II în cazul în care nu a fost prezentată nici o cerere sau în conformitate cu modelele reproduse în anexele II și III, în cazul în care cererile au fost depuse.
(5) Comisia decide în cel mai scurt timp în ce măsură poate da curs cererilor prevăzute la articolul 4.
În cazul în care cantitățile pentru care s-au solicitat licențele depășesc cantitățile disponibile, Comisia stabilește un procent unic de acceptare a cantităților solicitate. Dacă acest procent este mai mic de 5 %, Comisia poate să nu dea curs cererilor și să elibereze garanțiile.
Operatorul își poate retrage cererea de licență în cele zece zile lucrătoare care urmează datei publicării procentului unic de acceptare în Jurnalul Oficial al Comunităților Europene, dacă aplicarea acestui procent are drept consecință stabilirea unei cantități mai mici de 20 de tone. Statele membre informează Comisia cu privire la aceasta în cinci zile de la retragerea cererii și eliberează garanția.
Comisia stabilește cantitatea rămasă care se adaugă cantității disponibile a perioadei care urmează perioadei contingentare prevăzute la articolul 1.
(6) Licențele se emit cât mai curând posibil, după luarea deciziei de către Comisie.
(7) Licențele pot fi utilizate numai pentru produsele care sunt conforme cu toate dispozițiile veterinare în vigoare în Comunitate.
Articolul 6
În sensul aplicării articolului 21 alineatul (2) din Regulamentul (CEE) nr. 3719/88, valabilitatea licențelor de import este de o sută cincizeci de zile de la data emiterii lor efective.
Cu toate acestea, perioada de valabilitate a licențelor expiră la 30 iunie 1997.
Licențele de import emise în temeiul prezentului regulament nu sunt transmisibile.
Articolul 7
Dispozițiile Regulamentului (CEE) nr. 3719/88 se aplică fără a aduce atingere dispozițiilor prezentului regulament.
Cu toate acestea, prin derogare de la articolul 8 alineatul (4) din regulamentul menționat anterior, cantitatea importată în temeiul prezentului regulament nu poate fi mai mare decât cea menționată în căsuțele 17 și 18 ale licenței de import. Cifra „0” se înscrie în acest sens în căsuța 19 a licenței menționate anterior.
Articolul 8
Prezentul regulament intră în vigoare la 1 iulie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 iunie 1996.